Fire dage fyldt med politiske taler og debatter om Europa er slut i Mariager. Selvom arrangørerne havde håbet på et større publikum, er man tilfreds med fremmødet.

Det Europæiske Folkemøde i Mariager har haft sin debut. Og trods det at det store folkemøde har været længe undervejs og planlagt til punkt og prikke, så var man oppe mod en modstander, der ikke kunne slås; nemlig vejret. Mariager blev som mange andre steder ramt af massive regnskyl, og det satte ikke mindst søndag sit præg på antallet af besøgende. - Vi anslår, at vi har haft 18.-20.000 besøgende på de fire dage. Det er baseret på flowet gennem byen, omsætninger i barerne, salget ved madstederne og i forhold til den måde, udskiftningen på parkeringspladserne har været, siger Jan Bertelsen, direktør, Political Festival of Europe og fortsætter: - Der er ingen tvivl om, at regnen fredag og søndag har taget toppen af antallet af besøgende. I dag, søndag, havde vi omkring 1.000 besøgende, formentlig fordi det regnede så meget, som det gjorde. Op mod 40 nationaliteter repræsenteret Langt hovedparten af gæsterne har været danskere. Men vurderingen er, at der har været 35-40 nationer til stede i form af enten publikummer eller debattører. - Vi er rigtig stolte af, at vi har fået tiltrukket så mange mennesker til debatterne. På Folkemødet på Bornholm går man ind i et telt i 10 minutter og lytter lidt til debatten, og så går man videre. Her i Mariager er folk blevet siddende og har hørt det hele. Der har været så meget substans i debatterne, at folk har ville have det hele med, siger Jan Bertelsen, direktør, Political Festival of Europe. De unge skal have mere gas Arrangørerne bag Political Festival of Europe havde håbet på 25.000 deltagende, men er godt tilfredse med de omkring 20.000 besøgende. - Hvis vi havde nået 25.000, så havde vi været jublende lykkelige. Men vi er rigtig godt tilfredse,  for vi var bange for, at vi havde svært ved at slå igennem, nu det var første gang, vi afholdt festivalen, siger Jan Bertelsen. Han er overrasket over, at den europæiske politiske festival fik besøg af så mange unge, som tilfældet var. - Godt nok havde vi inviteret højskolerne, gymnasierne og efterskolerne med internationale linjer, men at de rent faktisk kommer så mange, det var bare skønt at se, siger Jan Bertelsen. Han tilføjer, at der er planer om tiltrække flere unge fra hele Europa næste år, hvis den politiske festival igen bliver til noget. - Til næste år – hvis vi får lov at gentage den politiske festival, så skal de unge have mere gas, fastslår Jan Bertelsen.